Concentració silenciosa i de solidaritat a Burjassot amb el poble ucraïnés
2025-07-24

A les 12h de hui, 9 de març, ha tingut lloc una concentració silenciosa a les portes de l’Ajuntament de Burjassot. Durant cinc minuts d’ha guardat silenci com a símbol de suport, afecte i solidaritat envers el poble ucraïnés que, des de fa ja catorze dies està patint els horrors de la guerra produïda per la invasió russa.

Les autoritats municipals, encapçalades per l’alcalde, Rafa García, personal municipal, representants del teixit associatiu de Burjassot, així com veïns i veïnes que s’han sumat espontàniament, han protagonitzat aquest acte simbòlic que s’uneix a les accions humanitàries que el Consistori està duent a terme per a ajudar a la societat ucraïnesa.

En aqueix sentit, la seu de Protecció Civil a Burjassot està oberta, de dilluns a divendres de 17.30 hores a 20.30 hores, per a la recollida del material que han sol·licitat les entitats que treballen en primera línia que són medicaments, material de primers auxilis o productes no peribles que no vagen envasats en vidre.